Twee met gekaapte voertuie agter traliesDie voertuie is vroeër gekaap. (Foto: SA Polisie) Twee verdagtes verskyn na verwagting Maandag in die landdroshof in Vereeniging nadat hulle in besit van twee luukse voertuie wat vroeër gekaap is, betrap is. Die twee, onderskeidelik 35 en 40 jaar oud, staan tereg op aanklagte van die besit van ŉ gekaapte voertuig, asook die besit van ŉ ongelisensieerde vuurwapen en ammunisie. Brig. Mathapelo Peters, polisiewoordvoerder in Gauteng, sê ŉ multidissiplinêre taakspan het die twee ná ŉ kaping Woensdag aangekeer. “Die motoris is glo ŉ paar uur lank aangehou en later deur die verdagtes vrygelaat,” het sy gesê. Die span het Donderdag op ŉ huis in Sharpeville toegeslaan en die slagoffer se Mercedes-Benz GLC en ŉ Mercedes-Benz, wat in Desember as gekaap by die Dawnpark-polisiestasie aangemeld is, aangetref. Peters sê ŉ deursoeking van die voertuie en die perseel het ook tot die beslaglegging van 10 vuurwapens, waaronder ŉ AK47, meer as 180 patrone van verskillende wapens, plofstof, ŉ seinversteurder en huisbraaktoerusting gelei. Verskeie vuurwapens is ook gevind. (Foto: SA Polisie) “Verdere ondersoek word gedoen om vas te stel of die verdagtes en die vuurwapens met ander geweldsmisdaad in die provinsie verbind kan word. Die moontlikheid dat nog inhegtenisnemings met verloop van die ondersoek kan volg, word nie uitgesluit nie,” het sy gesê. Verskeie polisie-eenhede asook lede van private veiligheidsmaatskappye was by die operasie betrokke. Genl.maj. Tommy Mthombeni, waarnemende provinsiale polisiehoof, het die span geloof vir dié bydrae om die voorkoms van ernstige en geweldsmisdaad soos kaping, huis- en sakerooftogte te verminder. “Diegene wat dié en alle verwante sake ondersoek, moet ŉ waterdigte saak saamstel om ŉ geslaagde skuldigbevinding en vonnis in die hof te verseker. Die items waarop die span beslag gelê het, is ŉ aanduiding van die omvang van die geweld waarby die verdagtes moontlik betrokke is terwyl ons gemeenskappe geterroriseer word.”